OʻZBEKISTON RESPUBLIKASIDA OLIY TAʼLIM SIFATINI YaXShILASh ChORA-TADBIRLARI TOʻGʻRISIDA
(resolution, 2021-02-22)

Taʼlim sifatini oshirishga, respublika oliy oʻquv yurtlari professor-oʻqituvchilarining ijodiy ilmiy-pedagogik faoliyati uchun qulay sharoitlar yaratishga alohida muhim ahamiyat berib hamda oliy oʻquv yurtlari rektorlari kengashining takliflarini eʼtiborga olib, Vazirlar Mahkamasi qaror qiladi: 1. Oliy oʻquv yurtlari professor-oʻqituvchilariga 1993-yil 1-sentabrdan boshlab mehnatga haq toʻlashning Yagona tarif setkasi boʻyicha hozir amalda boʻlgan lavozim maoshlariga nisbatan 1 razryadga oshirilgan lavozim maoshlarining yangi miqdorlari belgilansin. Oʻzbekiston Respublikasi Oliy va oʻrta maxsus taʼlim vazirligi, tasarrufida oliy oʻquv yurtlari boʻlgan vazirliklar va idoralar Oʻzbekiston Respublikasi Moliya vazirligi hamda Mehnat vazirligi bilan kelishgan holda oliy oʻquv yurtlari pedagog xodimlari barcha toifalarining lavozim maoshlari miqdorlarini qayta koʻrib chiqsinlar va moslashtirsinlar, bunda ilmiy unvon va ilmiy darajalar hisobga olinib, lavozim maoshlari tabaqalashtirilishi nazarda tutilsin. Belgilab qoʻyilsinki, yangi lavozim maoshlari tanlov natijalariga koʻra shartnoma asosida va birinchi navbatda ilmiy unvoni va ilmiy darajasi boʻlgan pedagog xodimlarga tayinlanadi. 2. Oliy va oʻrta maxsus taʼlim vazirligi, tasarrufida oliy oʻquv yurtlari boʻlgan vazirliklar va idoralar Oʻzbekiston Respublikasi Moliya vazirligi bilan kelishgan holda bir muallimga toʻgʻri keladigan talabalar sonini kamaytirish hamda oliy oʻquv yurtlari muallimlarining dars berish soatlarini kamaytirish hisobiga ularning ijodiy va ilmiy ishlar bilan shugʻullanishiga koʻproq imkoniyatlar hamda vaqt berish uchun ularning nisbatini rivojlangan mamlakatlardagi meʼyorlar darajasiga yaqinlashtirish maqsadida belgilab qoʻyilgan pedagogik dars berish soatlari meʼyorlarini va muallimlar bilan talabalar soni nisbatini qayta koʻrib chiqsinlar. 3. Oʻzbekiston Respublikasi Moliya vazirligi oliy oʻquv yurtlarining hozir belgilangan pedagog xodimlariga ish haqini koʻpaytirish uchun qoʻshimcha ravishda zarur mablagʻlar ajratsin. 4. Oʻzbekiston Respublikasi oliy oʻquv yurtlariga 1993/94 oʻquv yiliga qabul rejasi hamda birinchi kursga talabalarni shartnoma (pulli) asosida test sinovlari natijalari boʻyicha qabul qilishning rejadagi oʻrinlardagi har bir oliy oʻquv yurti uchun majburiy boʻlgan ulushi ilovaga* muvofiq tasdiqlansin. 5. Oʻzbekiston Respublikasi Oliy va oʻrta maxsus taʼlim vazirligi va Moliya vazirligi bir hafta muddatda abituriyentlar bilan shartnoma tuzishning barcha oliy oʻquv yurtlari uchun yagona boʻlgan qoidalarini hamda oʻqitish qiymatini tasdiqlasinlar va ularda har bir oʻquv yili uchun bosqichma-bosqich haq toʻlanishini nazarda tutsinlar. 6. Oʻzbekiston Respublikasining tasarrufida oliy oʻquv yurtlari boʻlgan vazirliklari va idoralari: oliy oʻquv yurtlarining birinchi kurslariga talabalar qabul qilishni budjet mablagʻlari hisobiga oʻqishga qabul qilinadigan studentlar sonining har bir oliy oʻquv yurti uchun belgilangan kvotasiga qatʼiy amal qilgan holda amalga oshirsinlar; 1993-yilning 10-sentabrigacha boʻlgan muddatda Oʻzbekiston Respublikasi Vazirlar Mahkamasining istiqbolni belgilash va statistika davlat qoʻmitasiga ilovada koʻrsatilgan oliy oʻquv yurtlari, filiallar, fakultetlar roʻyxati boʻyicha oliy oʻquv yurtlariga 1993/94 oʻquv yiliga qabul haqidagi aniq maʼlumotlarni taqdim etsinlar. 7. Oliy oʻquv yurtlari rektorlari: har bir oliy oʻquv yurti uchun belgilangan kvota doirasida tegishli vazirliklar va idoralar bilan kelishgan holda aniq ixtisosliklar boʻyicha qabul rejasini belgilab chiqsinlar; talabalarning uchinchi kursdan boshlab ixtisoslashtirilishini nazarda tutib, qabulni turdosh ixtisosliklar guruhlari boʻyicha amalga oshirsinlar. 8. Mazkur qarorning bajarilishini nazorat qilish Bosh vazirning oʻrinbosari oʻrtoq M.Q. Qoraboyev zimmasiga yuklatilsin.